รู้จัก “SARK” กองทุน “แทงสวน” ธุรกิจนวัตกรรมแห่งอนาคต
SARK ลงทุนในอะไร ? ลงทุนแมนจะเล่าให้ฟัง
9 มี.ค. 2565

รู้จัก “SARK” กองทุน “แทงสวน” ธุรกิจนวัตกรรมแห่งอนาคต /โดย ลงทุนแมน
หลังจากเกิดวิกฤติโควิด 19 ในปี 2020 หลายธุรกิจได้รับผลกระทบ ล้มละลาย
แต่ธุรกิจเทคโนโลยีแห่งอนาคต กลับเติบโตแบบก้าวกระโดด
ผู้ที่เข้าไปลงทุนในธุรกิจกลุ่มนี้ ได้รับผลตอบแทนเป็นเท่าตัว
หนึ่งในนั้นก็คือกองทุนจาก ARK Invest ของเคธี วูด ได้กลายมาเป็นซูเปอร์สตาร์ในปีนั้น
ในช่วงเวลาหนึ่ง เธอสามารถสร้างผลตอบแทนของกองทุนไปได้ สูงถึง 350%
แต่เพียงปีเดียวหลังจากนั้น ความรุ่งเรืองของ ARK กลับกลายเป็นหนังคนละม้วน
แต่ในปี 2021 ยังมีอยู่กองทุนหนึ่งที่ชื่อคล้ายกันกับ ARK และสามารถสร้างผลตอบแทนได้อย่างถล่มทลาย
กองทุนนั้นชื่อว่า “SARK” ที่สร้างผลตอบแทนได้ 64% ภายในระยะเวลาเพียง 3 เดือน
แล้ว SARK ลงทุนในอะไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ก่อนจะไปรู้จัก SARK เราคงต้องมาทำความรู้จัก ARK Invest กันก่อน
ARK Invest คือบริษัทจัดการการลงทุนสัญชาติอเมริกัน 
ที่ก่อตั้งโดยคุณ Catherine D. Wood หรือ เคธี วูด
ARK Invest มีผลิตภัณฑ์ทางการเงินหลักคือ ETF ซึ่งเปรียบเสมือนกองทุนรวมที่สามารถซื้อขายแบบเรียลไทม์บนกระดานซื้อขายเหมือนกับหุ้น
สำหรับ ETF ที่เป็นตัวชูโรงของ ARK Invest นั้นก็คือ “ARK Innovation ETF” หรือชื่อย่อว่า “ARKK”
ก่อตั้งขึ้นมาในปี 2014
โดยกองทุนนี้จะโฟกัสการลงทุนในธุรกิจ ที่จะเป็นเจ้าของและผู้นำนวัตกรรมแห่งอนาคต เช่น
- ธุรกิจการปฏิวัติทางพันธุกรรม
- ธุรกิจหุ่นยนต์, ปัญญาประดิษฐ์ และระบบออโตเมชัน
- ธุรกิจรถยนต์ไฟฟ้า, แบตเตอรี่ และพลังงานสะอาด
- ธุรกิจอินเทอร์เน็ตยุคใหม่
- ธุรกิจนวัตกรรมทางการเงิน
แล้วอะไรกันทำให้ ARKK ที่จัดตั้งมาตั้งแต่ปี 2014 เพิ่งมาโด่งดังเป็นพลุแตกเอาตอนปี 2020 ?
เส้นทางของ ARKK แบ่งเป็น 2 ภาค เหมือนหนังคนละม้วน
ภาคแรกของ ARKK นั้น เริ่มขึ้นในเดือนมีนาคม ปี 2020
หลังจากการแพร่ระบาดของโควิด 19 ก็ทำให้ตลาดหุ้นทั่วโลกตกอย่างรุนแรง
บริษัทสายการบิน,​ การท่องเที่ยว และอีกหลายธุรกิจโดนผลกระทบจากการปิดเมือง
ในทางตรงกันข้าม บริษัทเทคโนโลยีและนวัตกรรมหลายแห่งดูจะมีอนาคตสดใส 
รวมถึงธุรกิจเทคโนโลยี ที่เกี่ยวข้องกับสุขภาพก็ได้รับความสนใจไปด้วย
ราคาของ ARKK ที่มีหุ้นเทคโนโลยีอยู่มากมายจึงพุ่งขึ้นอย่างรวดเร็ว ตัวอย่างเช่น
- Tesla บริษัทรถยนต์และพลังงานไฟฟ้า
- Roku บริษัทจำหน่ายอุปกรณ์ และให้บริการแพลตฟอร์มวิดีโอสตรีมมิง
- Square บริษัทที่ให้บริการด้านการชำระเงิน ซึ่งในปัจจุบันได้เปลี่ยนชื่อเป็น Block
- Spotify แอปพลิเคชันสตรีมมิงเพลงและพอดแคสต์
- Teladoc แอปพลิเคชันที่ทำให้คนไข้พบกับหมอ บนจอสมาร์ตโฟน
- Invitae บริษัทตรวจ DNA เฉพาะบุคคล
โดยราคาของ ARKK เป็นดังนี้
เดือนมีนาคม ปี 2020 ราคา 34 ดอลลาร์สหรัฐต่อหน่วยลงทุน
เดือนกุมภาพันธ์ ปี 2021 ราคา 156 ดอลลาร์สหรัฐต่อหน่วยลงทุน
คิดเป็นผลตอบแทน 350% ภายในระยะเวลา 11 เดือน
หากนำไปเปรียบเทียบกับดัชนี S&P 500 ที่ทำผลตอบแทนได้ 65%
หรือ NASDAQ ดัชนีหุ้นเทคโนโลยีเป็นส่วนใหญ่ ก็ยังทำผลตอบแทนได้ 100% เท่านั้นในช่วงเวลาเดียวกัน
ด้วยผลงานที่ชนะดัชนีสำคัญขาดลอย ก็ได้ทำให้ ARKK กลายเป็นกองทุนที่ถูกพูดถึงอย่างไม่ขาดสาย และกลายเป็นที่รู้จักของคนทั่วโลกในเวลาต่อมา เนื้อหาในภาคแรกจบที่ตรงนี้
ทีนี้มาต่อกันที่ภาคที่ 2 ของ ARKK ก็ได้เริ่มขึ้นในเดือนกุมภาพันธ์ ปี 2021..
ในระหว่างที่ ARKK กำลังทำผลงานได้ดี ก็เริ่มมีหลายคนตั้งคำถามว่า ราคาที่เห็นนั้นดูจะเกินพื้นฐานไปหรือเปล่า ประกอบกับในตอนนั้น ผลตอบแทนพันธบัตรรัฐบาลสหรัฐฯ ทำท่าจะปรับตัวสูงขึ้น
ทำให้คนเริ่มกังวลกับบริษัทเทคโนโลยีที่ยังไม่มีกำไร ราคาของ ARKK จึงเริ่มปรับตัวลงเรื่อย ๆ
เดือนกุมภาพันธ์ ปี 2021 ราคา 156 ดอลลาร์สหรัฐต่อหน่วยลงทุน 
เดือนตุลาคม ปี 2021 ราคา 122 ดอลลาร์สหรัฐต่อหน่วยลงทุน
ก็เรียกได้ว่าเป็นการปรับตัวลดลง จากผลตอบแทนที่ร้อนแรงในปีก่อนหน้า
และแล้วก็มีกองทุน SARK เกิดขึ้นมา ด้วยแนวคิดเรียบง่าย คือต้องการลงทุนในทิศทางตรงกันข้ามกับกองทุน ARKK ของเคธี วูด โดยตัวอักษร “S” ก็คือ Short หรือการแทงสวน นั่นเอง..
SARK ถูกจัดตั้งขึ้นในเดือนพฤศจิกายน ปี 2021 โดยบริษัทจัดการเงินทุน Tuttle Capital Management
ที่มีคุณ Matthew Tuttle เป็นทั้ง CEO และ CIO
สำหรับ ETF นี้ ถูกตั้งขึ้นมาจากคำถามที่ว่า
- หุ้น Disruptive Innovation เหล่านี้แพงเกินไปหรือเปล่า ?
- การเติบโตของบริษัทจะพุ่งกระฉูดจนขึ้นไปรับกับ P/E ที่สูงขนาดนั้นได้ใช่ไหม ?
- แล้วธุรกิจที่บอกว่าเปลี่ยนโลกทั้งหลาย จะขยายตัวได้ตามที่คาดหรือไม่ ?
โดย SARK จะใช้เครื่องมือทางการเงินที่เรียกว่า “Swap Agreement” นั่นก็คือ “การไปทำสัญญาแลกเปลี่ยน” กับสถาบันการเงินต่าง ๆ โดยมีเงื่อนไขที่ว่า
หาก ARKK มีราคาสูงขึ้น +1%
SARK ก็จะขาดทุน -1%
แต่ถ้า ARKK ปรับตัวลง -1%
SARK ก็จะได้รับผลตอบแทน +1% เช่นกัน
ด้วยวิธีการแบบนี้ทำให้นักลงทุนสามารถทำกำไรจากการที่ ARKK มีแนวโน้มเป็นขาลงได้นั่นเอง
นอกจากนั้นถ้า ARKK เป็นขาลงติดต่อกันเรื่อย ๆ SARK ก็อาจจะได้รับผลตอบแทนในสัดส่วนที่มากขึ้น จากประโยชน์ของการทบต้นกำไรที่สะสมอีกด้วย
แล้วถ้านับจากเดือนพฤศจิกายน ปี 2021 ที่ SARK ก่อตั้งขึ้น 
ผลตอบแทนของหุ้น Innovation เป็นอย่างไรบ้าง
แพงเกินไปอย่างที่คุณ Matthew Tuttle คิดไว้หรือเปล่า ?
Tesla -32%
Roku -61%
Square -63%
Spotify -50%
Teladoc -56%
Invitae -67%
ราคาหุ้นที่ปรับตัวลงยกแผง ก็ได้ทำให้ราคาของ ARKK ลดลงด้วย จาก 125 ดอลลาร์สหรัฐต่อหน่วยลงทุน เหลือ 65 ดอลลาร์สหรัฐต่อหน่วยลงทุน หรือลดลง 47% ในระยะเวลา 3 เดือนเศษ
และแน่นอนว่าคนที่ได้ประโยชน์จากการปรับตัวลงครั้งนี้ 
คงเป็นใครไปไม่ได้นอกจาก “SARK” ที่ทำผลตอบแทนได้ถึง 64% ในช่วงเวลาเดียวกัน..
และยิ่งสถานการณ์ในตอนนี้ ที่เรากำลังเผชิญเข้ากับวิกฤติซ้อนวิกฤติ
โรคระบาดยังไม่ทันหาย ก็มีความกดดันจากเรื่องสงครามรัสเซียกับยูเครนเข้ามาอีก
ก็ต้องมาติดตามกันต่อไปว่า
ระหว่าง ARKK ที่เชื่อมั่นในนวัตกรรมแห่งอนาคต
หรือ SARK ที่แทงสวน นวัตกรรมแห่งอนาคต
กองทุนไหนจะสร้างผลตอบแทนได้ดีกว่ากัน ในระยะยาว..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References 
-
-